17. ΑΠΟΦΑΣΗ ΑΝΤΙΠΡΟΕΔΡΟΥ ΤΗΣ ΚΥΒΕΡΝΗΣΗΣ ΚΑΙ ΥΠΟΥΡΓΩΝ  ΕΘΝΙΚΗΣ ΑΜΥΝΑΣ ΚΑΙ ΔΗΜΟΣΙΑΣ ΤΑΞΗΣ Αριθ.3009/2/4 της 10/15 Ιουν. 1987 (ΦΕΚ Β΄ 296) Χαρακτηρισμός ορισμένων αντικειμένων ως όπλων. Έχοντας υπόψη: Τις διατάξεις του άρθρ. 1 παρ. 2 του Νόμ. 495/1976 (ΦΕΚ Α΄ 337) «Περί όπλων εκρηκτικών υλών και εκρηκτικών μηχανισμών και άλλων τινών ποινικών διατάξεων», αποφασίζουμε: Άρθρ.1.-Χαρακτηρίζονται ως όπλα, κατά την έννοια των διατάξεων του άρθρ. 1 παρ. 1 εδαφ. α΄ του Νόμ. 495/76, τα παρακάτω αντικείμενα: 1.Όπλα που έχουν λεία την κάννη και ένα από τα κατωτέρω χαρακτηριστικά: α)Συνολικό μήκος, μαζί με το κοντάκι, ολιγότερο των εκατόν πέντε εκατοστών και μήκος κάννης μικρότερο των 60 εκατοστών. β)Λειτουργούν σαν ημιαυτόματα ή επαναληπτικά και έχουν δυνατότητα εκτόξευσης χημικών αερίων, φλογών, καπνογόνων, φωτοβολίδων, εκρηκτικών υλών ή εκρηκτικών μηχανισμών. 2.Συσκευές εκτόξευσης κροτίδων ή φωτοβολίδων. Άρθρ.2.-1.Όσοι από τους κατόχους των αναφερόμενων στο άρθρ. 1 παρ. 1 της παρούσας απόφασης όπλων εισήγαγαν αυτά νόμιμα ή τα κατέχουν με δελτίο κατοχής των αρμοδίων δασικών αρχών, μπορούν, μέσα σε τρεις μήνες από της ισχύος της απόφασης αυτής, να ζητήσουν: α)Άδεια κατοχής και οπλοφορίας, σύμφωνα με τις διατάξεις του άρθρ. 6 παρ. 3 του Νόμ. 495/76. β)Εφόσον δεν δικαιολογείται χορήγηση της προαναφερομένης άδειας, άδεια πώλησης του όπλου σε άτομο που έχει εγκριθεί η χορήγηση άδειας κατοχής, η άδεια εξαγωγής του όπλου στο εξωτερικό. 2.Επιτρέπεται η εισαγωγή, κατασκευή, εμπορία, πώληση και κατοχή των συσκευών εκτόξευσης φωτοβολίδων μόνο κατόπιν αδείας των αρμοδίων αστυνομικών αρχών, η οποία χορηγείται σύμφωνα με τις διατάξεις του Νόμ. 495/76. Ειδικότερα οι συσκευές αυτές επιτρέπεται να κατέχονται μόνο στις περιπτώσεις για τις οποίες προβλέπεται κατοχή και χρήση φωτοβολίδων από τις ισχύουσες διατάξεις. 3.Για τους κατόχους συσκευών εκτόξευσης φωτοβολίδων εφαρμόζονται οι διατάξεις της παρ. 1 του παρόντος άρθρου. 4.Οι κάτοχοι συσκευών εκτόξευσης κροτίδων υποχρεούνται να παραδώσουν αυτές αυθόρμητα στις αρμόδιες αστυνομικές αρχές ή να ζητήσουν άδεια εξαγωγής των εντός τριών μηνών από της ισχύος της απόφασης. Η ισχύς της απόφασης αυτής αρχίζει από τη δημοσίευση στην Εφημερίδα της Κυβερνήσεως. 